Ambjent ħieles mit-tossiċità Illum il-Kunsill approva strateġija ġdida dwar is-sustanzi kimiċi li tistabbilixxi viżjoni fit-tul għall-politika tal-UE dwar is-sustanzi kimiċi. L-istrateġija għandha l-għan li tikseb ambjent ħieles mis-sustanzi tossiċi b'livell ogħla ta' protezzjoni tas-saħħa tal-bniedem u tal-ambjent, filwaqt li ssaħħaħ il-kompetittività tal-industrija tal-kimika tal-UE. Fil-konklużjonijiet tiegħu, il-Kunsill jitlob lill-Kummissjoni biex timplimenta l-azzjonijiet stabbiliti fl-istrateġija, inkluż emendi mmirati biex jissimplifikaw il-leġiżlazzjoni tal-UE dwar is-sustanzi kimiċi, jissostitwixxu u jimminimizzaw sustanzi ta' tħassib, u jeliminaw gradwalment l-aktar sustanzi kimiċi ta' ħsara għal użi mhux essenzjali tas-soċjetà. L-istrateġija speċifikament għandha l-għan li tipprojbixxi l-aktar sustanzi kimiċi ta' ħsara fil-prodotti għall-konsumatur bħall-kożmetiċi, il-ġugarelli, id-deterġenti, l-oġġetti għall-kura tat-tfal, l-għamara, it-tessuti jew il-materjali li jiġu f'kuntatt mal-ikel, sakemm ma jitqisux essenzjali għas-saħħa, is-sikurezza jew il-funzjonament tas-soċjetà, jew jekk ma jkunx hemm alternattiva disponibbli. Il-Kunsill jenfasizza wkoll l-importanza li jiġi limitat l-esponiment għall-interferenti endokrinali (perikolużi għas-sistema tal-ormoni) u li jitnaqqsu l-effetti ta' ħsara tat-taħlitiet kimiċi. Infografika - Strateġija tal-UE dwar is-sustanzi kimiċi għal ambjent aktar sostenibbli u ħieles mis-sustanzi tossiċi Ara l-infografika sħiħa L-istrateġija għandha l-għan li telimina gradwalment is-sustanzi kimiċi perikolużi li jaffettwaw gruppi vulnerabbli. B'mod ġenerali, is-sustanzi kimiċi kollha għandhom jintużaw b'mod aktar sostenibbli u sikur. Novità ewlenija fl-istrateġija hija l-bidla tal-fokus fuq approċċ ta' "sikurezza u sostenibbiltà mid-disinn". L-istati membri jappoġġaw dan l-approċċ taċ-ċiklu tal-ħajja li jqis it-tossiċità tas-sustanzi kimiċi fl-istadji kollha tal-eżistenza tagħhom - mill-manifattura għall-użu, ir-riċiklaġġ u r-rimi. L-għan huwa li s-sustanzi kimiċi perikolużi ma jitħallewx jidħlu fi prodotti diġà fil-fażi tad-disinn. Dan l-approċċ għandu l-għan ukoll li jagħti spinta lill-innovazzjoni u s-sostenibbiltà fis-settur tas-sustanzi kimiċi. Il-Kunsill japprova li l-UE tieħu rwol ewlieni fix-xena globali, billi tippromwovi r-regoli tagħha dwar is-sustanzi kimiċi bħala l-istandard tad-deheb, kif ukoll tiżgura li l-UE jkollha aċċess sigur għal sustanzi kimiċi li huma kritiċi għas-saħħa u għall-funzjonament tas-soċjetà. Sfond Fl-14 ta' Ottubru 2020, il-Kummissjoni Ewropea ppreżentat l-"Istrateġija tal-UE dwar is-Sustanzi Kimiċi għas-Sostenibbiltà - Lejn Ambjent Ħieles mit-Tossiċità". L-istrateġija dwar is-sustanzi kimiċi hija parti essenzjali mill-Patt Ekoloġiku u mill-ambizzjoni tiegħu ta' tniġġis żero. Hija wkoll komponent ewlieni fil-pjan ta' rkupru mill-kriżi tal-COVID-19. B'aktar minn 40 biċċa leġiżlazzjoni, l-UE għandha fis-seħħ sett solidu ta' leġiżlazzjoni dwar is-sustanzi kimiċi. Dan jinkludi qafas ġenerali dwar ir-reġistrazzjoni, l-evalwazzjoni u l-valutazzjoni ta' sustanzi kimiċi u t-tikkettar u l-klassifikazzjoni ta' sustanzi kimiċi, iżda wkoll leġiżlazzjoni settorjali dwar il-bijoċidi, il-ġugarelli, il-kożmetiċi, iż-żebgħa, il-pestiċidi, eċċ. Konklużjonijiet tal-Kunsill dwar Strateġija tal-Unjoni dwar Sustanzi Kimiċi Sostenibbli: Żmien ta' Azzjoni, 15 ta' Marzu 2021 Din ir-riżorsa bħalissa hi disponibbli biss bil-lingwa jew il-lingwi li ġejjin: Komunikazzjoni tal-Kummissjoni: Strateġija dwar is-Sustanzi Kimiċi għas-Sostenibbiltà Lejn Ambjent Ħieles mit-Tossiċità Komunikazzjoni tal-Kummissjoni u pjan direzzjonali dwar il-Patt Ekoloġiku Ewropew